钦定古今图书集成/明伦汇编/氏族典/第194卷 > 《廖用贤尚友录》 > 焦礼
## 钦定古今图书集成/明伦汇编/氏族典/第194卷 > 《廖用贤尚友录》 > 焦礼

按《明外史焦礼传》：“礼字尚节，蒙古人。父把思台，洪武
中归附，为通州卫指挥佥事。子胜嗣。传至义荣，无子，
以胜弟谦嗣。累功至都指挥同知。卒，子管失奴幼。谦
弟礼借袭其职，备御辽东。宣德初，礼当还职，宣宗念
礼守边劳，命居职如故，别授管失奴指挥使。礼寻以
年劳累进都指挥同知。正统中，积功至右都督。英宗”
北狩，景帝命充左副总兵，守宁远。未几，也先逼京城。
诏礼率师入卫。寇退还镇。景泰四年，贼骑犯兴水堡，
礼击走之，进左都督。以礼守边有功，召入觐，封东宁
伯，世袭。天顺七年卒于镇。赠侯，谥襄毅。礼有胆略，精
骑射，守宁三十馀年，士卒乐为用，边陲宁谧。